《后园小池》
宋代·李复

凿地开方断石根，润通草树亦欣欣。
筑基偏傍孤亭阔，引水初从曲径分。
风约落花回近岸，露垂欹竹滴圆纹。
春晴山鸟常来浴，浅处喧喧故作群。

作者简介：宋京兆府长安人，字履中，世称潏水先生。神宗元丰二年进士。尝师张载。喜言兵事，于书无所不读，工诗文。累官中大夫、集贤殿修撰。徽宗崇宁中，为熙河转运使，以议边事不合罢。金兵入关中，起知秦州，空城无兵，遂遇害。有《潏水集》。